钦定古今图书集成/明伦汇编/氏族典/第540卷 > 《廖用贤尚友录》 > 翟酺
## 钦定古今图书集成/明伦汇编/氏族典/第540卷 > 《廖用贤尚友录》 > 翟酺

按《后汉书翟酺传》：“酺字子超，广汉雒人也。四世传《诗》。
酺好《老子》，尤善图纬天文历算，以报舅。仇当徙日南，
亡于长安，为卜相工。后牧羊凉州，遇赦还。仕郡，征拜
议郎，迁侍中，拜尚书。时安帝始亲政事，追感祖母宋
贵人，悉封其家。又元舅耿宝及皇后兄弟阎显等并
用威权，酺上疏谏，书奏不省，而外戚宠臣咸畏恶之。”
延光三年，出为酒泉太守。叛羌钞郡界，酺赴击，斩首
九百级。迁京兆尹。顺帝即位，拜光禄大夫，迁将作大
匠。损省经用，岁息四五千万。屡因灾异，多所匡正。由
是权贵共诬酺交通属托，坐减死归家。复被章云“酺
前与河南张楷等谋反，逮诣廷尉。”及杜真等上书讼
之，事得明释，卒于家。